
Δελτίο Τύπου από την Παράσταση Διαμαρτυρίας στη Γ Αθήνας
Τη Δευτέρα 19/10/2026 στις 14:00 πραγματοποιήθηκε στην ΔΙΠΕ Γ’ Αθήνας, στο γραφείο του Διευθυντή Εκπαίδευσης Παράσταση Διαμαρτυρίας με τη συμμετοχή εκπροσώπων από τους ΣΕΠΕ της Γ’ Αθήνας (Χαϊδαρίου, Περιστερίου ‘’Έλλη Αλεξίου’’, "Γληνός’’, Αιγάλεω, Κορυδαλλού-Αγίας Βαρβάρας) με βασικό αίτημα την κάλυψη όλων των κενών σε εκπαιδευτικούς γενικής και ειδικής αγωγής. 
 Από την πλευρά μας, οι Σύλλογοι καταγγείλαμε τη διαδικασία ‘’μοιράσματος’’ της παράλληλης στήριξης σε περισσότερους από έναν μαθητές, την οποία προωθεί το Υπουργείο και τονίσαμε ότι πρόκειται για αντιπαιδαγωγική και αντιεπιστημονική διαδικασία την οποία δεν αποδεχόμαστε! Τονίσαμε ότι ο αριθμός των κενών παραμένει μεγάλος, καθώς οι φετινές προσλήψεις καλύπτουν το 1/3 των πραγματικών αναγκών στην παράλληλη, ενώ τα σχολεία υπολειτουργούν στην ευρύτερη λειτουργία τους και αιτηθήκαμε και πάλι να γίνουν δεκτά όλα τα αιτήματα των αναπληρωτών γενικής και ειδικής αγωγής για βελτίωση θέσης. Ειδικά, όσον αφορά στους εκπαιδευτικούς ειδικοτήτων και στο ολοήμερο πρόγραμμα τα κενά είναι τεράστια. Καταγγείλαμε, ακόμα, το γεγονός ότι τα μαθήματα των ειδικοτήτων τα καλύπτουν δάσκαλοι ΠΕ70 σε πολλές περιπτώσεις. Επίσης, τέθηκε το ζήτημα του σχολάσματος μαθητών νωρίτερα από τη 1 μ.μ. στα Νηπιαγωγεία ή τη 1:15 μ.μ. στα Δημοτικά, ελλείψει εκπαιδευτικών σε ορισμένα σχολεία, που το διδακτικό ωράριο είναι αδύνατον να καλυφθεί. Τέλος, τέθηκε το ερώτημα τι γίνεται με το ολοήμερο πρόγραμμα σε περίπτωση που απουσιάζει ο εκπαιδευτικός του ολοημέρου. Σε όλα τα παραπάνω ξεκαθαρίσαμε ότι οι προφορικές οδηγίες που δίνονται από τη Διεύθυνση προς τους/τις διευθυντές/διευθύντριες να προχωρούν σε παράτυπες ενέργειες δεν γίνονται αποδεκτές και απαιτήσαμε να στέλνονται εγγράφως.
  Οι απαντήσεις που λάβαμε από τον Προϊστάμενο ήταν οι εξής:
· Σχετικά με την τοποθέτηση των παράλληλων στηρίξεων ανέφερε ότι κάνει αποδεκτά τα αιτήματα για βελτίωση θέσης.

-Αναφορικά με το χρονοδιάγραμμα των επόμενων προσλήψεων είπε ότι αυτές θα πραγματοποιηθούν στα μέσα Νοέμβρη και θα καλυφθούν όσο περισσότερα κενά γίνεται. 
· Στο ερώτημα αν τα κενά στέλνονται στο Υπουργείο ανά τμήμα ή ανά μαθητή, ο Προϊστάμενος δήλωσε ότι στέλνουν τα κενά με βάση των αριθμό των εγκρίσεων για παράλληλη στήριξη και όχι ανά τμήμα. 

· Όσον αφορά στα υπάρχοντα κενά η εικόνα για το Χαϊδάρι είναι η εξής:
       Κενά στα ολοήμερα Νηπιαγωγεία: 2ο,3ο,13ο,16ο.
Κενά στα αγγλικά /Νηπιαγωγεία: 1ο,2ο,6ο,9ο,13ο,15ο

Κενά Τμήματα Ένταξης/Νηπιαγωγεία: -
· Στην Περιφερειακή Διεύθυνση Αττικής έχουν σταλεί αιτήματα από τη ΔΙΠΕ Γ Αθήνας για χωρισμό τμήματος 5 σε αριθμό από όλη τη Γ’ Αθήνας, 3 από το Περιστέρι, 1 από το Αιγάλεω και 1 από το Χαϊδάρι (9ο Δημοτικό).

· Από τα 40 περίπου ιδρυμένα τμήματα ΖΕΠ της Γ Αθήνας έχουν καλυφθεί ως στιγμής 16.

· Σχετικά με το σχόλασμα μαθητών πριν από τις 13:00 ή τις 13:15 ανέφερε ότι είναι παράνομο να γίνεται, χωρίς να δώσει σαφή απάντηση τι γίνεται σε περίπτωση που δεν έχει προσληφθεί το αναγκαίο προσωπικό για να λειτουργεί επαρκώς το σχολείο, γεγονός που επίσης είναι παράνομο. Σε αυτό το σημείο απαντήσαμε ότι οι εκπαιδευτικοί δεν αναλαμβάνουν την ευθύνη να κάνουν φύλαξη πέραν του διδακτικού τους ωραρίου και δεν γίνονται αποδεκτές οι προφορικές οδηγίες από τον Προϊστάμενο που ζητάει καταστρατήγησή του. Την ευθύνη τη φέρει ακέραιη το Υπουργείο, εάν τα παιδιά σχολάσουν πριν τις 13:00 ή 13:15, γιατί δε στελέχωσε το σχολείο όπως έχει την υποχρέωση.
· Όταν απουσιάζει εκπαιδευτικός από το Ολοήμερο δεν μπορούν να το καλύπτουν εκπαιδευτικοί κόντρα στο εργασιακό τους ωράριο, αλλά προτείνει και να μην κλείνει.
Συνάδελφοι, συναδέλφισσες,
ΔΕΝ ΠΑΕΙ ΑΛΛΟ ΑΥΤΗ Η ΚΑΤΑΣΤΑΣΗ! 

Εκπαιδευτικοί και γονείς απαιτούμε τώρα την κάλυψη όλων των κενών με βάση τις ανάγκες των μαθητών και καλούμε τους εκπαιδευτικούς του Συλλόγου μας να υπερασπιστούν τον παιδαγωγικό τους ρόλο, να μην υποκύπτουν σε προφορικές εντολές που διαλύουν τις δομές ειδικής αγωγής (τμήματα ένταξης και παράλληλη στήριξη), καθώς και εντολές που παραβιάζουν το διδακτικό τους ωράριο. Συνεχίζουμε να παλεύουμε μέσα από τα σωματεία μας για τη μόρφωση που έχουν ανάγκη οι μαθητές μας! Τα λεφτά να δίνονται στην Παιδεία και όχι στην πολεμική μηχανή!

